Informatīvais ziņojums

“Par Eiropas Savienības Vispārējo lietu padomes 2016. gada 24.-25. jūlija neformālajā sanāksmē izskatāmajiem jautājumiem”

**1. Eiropas Savienības Ministru padomes sanāksmes darba kārtība**

2016. gada 24.-25. jūlijā Bratislavā notiks Eiropas Savienības (turpmāk – ES) Vispārējo lietu padomes (turpmāk – VLP) neformālā sanāksme. VLP darba kārtībā ir iekļauti šādi jautājumi:

1. ES paplašināšanās;
2. Slovākijas prezidentūras prioritātes;
3. ES nākotne.
4. **ES paplašināšanās**

Šajā ierobežota formāta sanāksmē, uz kuru Prezidentūra ir uzaicinājusi ES kandidātvalstu un ES institūciju pārstāvjus, plānots pārrunāt pašreizējo situāciju kandidātvalstu ES integrācijas procesā. Prezidentūras plānos ir turpināt ES pievienošanās procesu ar Turciju un Melnkalni, kā arī atvērt divas iekšlietu un tieslietu jomas sadaļas ar Serbiju jūlijā. No Albānijas veikuma būs atkarīgs, vai būs pamats diskusijai par ES pievienošanās sarunu sākšanu. Savukārt bijušajai Dienvidslāvijas Republikai Maķedonijai ir jāatrisina iekšpolitiskā krīze un jāatsāk nepieciešamo reformu īstenošana, lai valsts varētu turpināt ES integrāciju.

Latvija atbalsta tālāku Rietumbalkānu valstu un Turcijas ES integrācijas procesu, kas balstīts uz valstu individuālo sasniegumu un kritēriju izpildes novērtējumu.

1. **Slovākijas prezidentūras prioritātes**

Sanāksmē Slovākija iepazīstinās ar savas prezidentūras darba programmu. 2016. gada otrajā pusgadā. Tā ir izvirzījusi četras prioritātes:

1. Ekonomiski spēcīga Eiropa. Centrālais jautājums būs Ekonomiskās un monetārās savienības stiprināšana. Prezidentūra pievērsīsies investīciju jautājumam, lai veicinātu izaugsmi un radītu jaunas darba vietas. Mērķu sasniegšanai plānots izmantot jau esošos instrumentus – Eiropas Stratēģisko investīciju fondu, Kapitāla tirgu savienību un ES budžetu. Plānots turpināt darbu pie labvēlīgas vides radīšanas mazo un vidējo uzņēmumu attīstībai, samazinot administratīvās barjeras. Prezidentūra plāno pabeigt darbu pie Banku Savienības izveides.
2. Moderns Vienotais tirgus. Slovākijas prezidentūra turpinās darbu pie Enerģētikas Savienības un Vienotā digitālā tirgus jautājumiem, izceļot dalībvalstu ekonomiku konkurētspēju un inovāciju potenciālu. Īpaša uzmanība tiks pievērsta enerģētikas iekšējā tirgus izveidei, energodrošībai un klimata pārmaiņām.
3. Ilgtspējīga migrācijas un patvēruma politika. Slovākijas prezidentūra kā galveno prioritāti šajā jomā izcēlusi Šengenas zonas darbības atjaunošanu. Prezidentūra pievērsīsies ES ārējo robežu aizsardzībai, īpaši Eiropas Robežsardzei, sadarbībai ar trešajām valstīm un solidaritātes vecināšanai. Tāpat plānots stiprināt partnerību ar galvenajām migrantu izcelsmes un tranzīta valstīm[[1]](#footnote-1), lai uzlabotu sadarbību nelegālo migrantu atgriešanā un atpakaļuzņemšanā. Vienlaikus tiks turpināta cīņa pret terorismu.
4. Eiropas ārējās attiecības. ES Globālās stratēģijas ārpolitikā un drošības politikā ieviešana būs Prezidentūras svarīgākais jautājums. Eiropas Kaimiņu politika saglabās savu nozīmi, t.sk. Austrumu partnerība. Darba programmā īpaša uzmanība paredzēta arī paplašināšanās jautājumam, lai sasniegtu progresu pievienošanās sarunu procesā un kandidātvalstīs kopumā. Prezidentūra plāno turpināt darbu pie ES - NATO partnerības stiprināšanas. Šajā pusgadā ir paredzēts arī stiprināt transatlantiskās attiecības ar tirdzniecības līgumu starpniecību.

Spēkā ir Latvijas nacionālā pozīcija Nr.1 „Par Eiropas Komisijas 2016. gada darba programmu”, kura apstiprināta Ministru kabinetā 2015. gada 10. novembrī un izskatīta Saeimas Eiropas lietu komisijā 2015. gada 13. novembrī.

Latvija kopumā atbalsta Slovākijas prezidentūras darbības virzienus. Latvijai svarīgākie jautājumi Slovākijas prezidentūras laikā.

1. ES nākotne: ja tiks uzsāktas sarunas par Lielbritānijas izstāšanos no ES, tad Latvijas prioritāte būs savu nacionālo interešu, Latvijas valstspiederīgo Lielbritānijā un visas ES interešu aizstāvēšana. Vēlamies pēc iespējas ciešāku saišu saglabāšanu starp ES un Lielbritāniju. Latvija ir gatava konstruktīvi piedalīties diskusijā par ES nākotni. Diskusijai jānotiek 27 valstu formātā. Jādomā, kā atjaunot sabiedrības uzticēšanos ES. Galvenās prioritātes ir sociālekonomiskās situācijas uzlabošana ES un drošība.
2. Enerģētikas Savienība: Latvija aktīvi iesaistīsies darbā pie Enerģētikas Savienības priekšlikumiem, īpašu uzmanību pievēršot ambiciozas vienošanās panākšanai par Energodrošuma pakotnē iekļautajiem tiesību aktu priekšlikumiem. Sagaidām, ka provizoriski š.g. 20. jūlijā gaidāmais Komisijas priekšlikums par Emisiju kvotu tirdzniecības sistēmā neiekļautajām (ne-ETS) darbībām ietvers konstruktīvus risinājumus par sloga pārdali starp dalībvalstīm.
3. Vienotais tirgus: pilnībā atbalstām tālāku Vienotā tirgus stiprināšanu, it īpaši pakalpojumu jomā, neradot diskriminējošus nosacījumus darba meklētājiem un šķēršļus pakalpojumu sniedzējiem. Uzskatām, ka primāri jāpievēršas esošo tiesību normu un principu stiprināšanai, ka arī atbilstošai un vienādai piemērošanai visās dalībvalstīs. Esam ieinteresēti redzēt ambiciozus Komisijas priekšlikumus, lai atvieglotu uzņēmēju pārrobežu darbību un neradītu papildus administratīvo slogu. Redzam riskus darbinieku nosūtīšanas direktīvas grozījumu kontekstā.
4. Latvija atbalsta un turpinās aktīvi iesaistīties darbā pie Digitālā vienotā tirgus stratēģijas īstenošanas; pozitīvi vērtējam pievēršanos ekonomikas digitalizācijai un e-pārvaldei, atbalstīsim Slovākijas prezidentūras apņemšanos strādāt pie audiovizuālo mediju direktīvas un līdzsvarota viesabonēšanas vairumtirdzniecības regulējuma pārskata, kas ņemtu vērā mazo tirgu un operatoru intereses.
5. Migrācija: Prioritāte ir ārējo robežu stiprināšana, t.sk. Eiropas Robežsardzes izveide. Būtiska ES-Turcijas vienošanās ieviešana, migrācijas dialogu turpināšana un partnerību noslēgšana ar galvenajām izcelsmes un tranzīta valstīm. Esam pozitīvi par Dublinas sistēmas praktiskās darbības uzlabošanu, taču Latvijas pozīcija ir nemainīga - turpmākiem mehānismiem patvēruma meklētāju pārdalei jābalstās uz brīvprātības principa. Būtiski, lai iniciatīvas legālās migrācijas jomā respektētu dalībvalstu kompetenci.
6. ES daudzgadu budžets: Latvijai svarīga līdzsvara rašana starp ES ilgtermiņa prioritātēm - kohēzija, lauksaimniecība - un jaunajiem izaicinājumiem, piem., migrācija. Vienam no galvenajiem ES budžeta uzdevumiem būtu jāpaliek ES izaugsmes, nodarbinātības, konverģences un konkurētspējas veicināšanai. Tāpat svarīga Kopējā lauksaimniecības politika, drošība – gan iekšējā, gan ārējā.
7. Ekonomiskā un monetārā savienība: Prioritāte ir Banku savienības izveides pabeigšana. Esam gatavi turpināt darbu pie finanšu sektora risku mazināšanas pasākumu īstenošanas un Eiropas noguldījumu apdrošināšanas sistēmas izveides.
8. Nodokļi: pilnībā atbalstām turpmākus centienus cīņā pret izvairīšanos no nodokļu maksāšanas un agresīvu nodokļu plānošanu ES un globālā līmenī.
9. Ārlietas un drošība: Latvijai prioritāra ir Austrumu partnerības politika un ES Globālās stratēģijas ieviešana. Būtiska ES un NATO partnerības stiprināšana un praktiskās sadarbības padziļināšana operacionālajā jomā, t.sk. pret hibrīddraudiem, kiberaizsardzībā un stratēģiskajā komunikācijā. Cīņa pret terorismu atbalstām darbu pie terorisma finansēšanas apkarošanas pasākumu izpildes.
10. **ES nākotne**

Š.g. 23. jūnija Lielbritānijas referenduma balsojums par Lielbritānijas izstāšanos no ES ir aktualizējis diskusiju par ES nākotni. 28.-29. jūnijā Eiropadomē vienojās par pārdomu procesa uzsākšanu par ES nākotni, lai dotu impulsu tālākām reformām.

Šobrīd nav informācijas no ES institūcijām par to, kā šī diskusija tiks saturiski organizēta. Kopš referenduma ir notikušas intensīvas konsultācijas dažādos formātos (gan divpusējos, gan daudzpusējos) par turpmāko ES attīstību un kopsaucēja meklējumiem.

Kā galvenos izaicinājumus, kur iedzīvotāji sagaida uzlabojumus, jūnija Eiropadome atzīmē drošību, darbavietas un izaugsmi.

24.-25.jūlija neformālajā VLP Prezidentūras vēlas diskutēt par to, kā tuvināt ES saviem pilsoņiem.

Diskusijā par ES nākotni vadošo lomu saglabās Eiropadome. 16. septembrī plānota neformālā valstu vadītāju ārkārtas tikšanās Bratislavā, lai diskutētu par ES nākotni.

Spēkā nacionālā pozīcija Nr.1 “Par 2016. gada 28.-29. jūnija Eiropadomes sanāksmē izskatāmajiem jautājumiem”, kurā iezīmēta Latvijas nostāja par ES nākotnes jautājumiem. Pozīcija Ministru kabinetā apstiprināta š.g. 27. jūnijā un izskatīta Saeimas Eiropas lietu komisijā 28. jūnijā.

**2. Latvijas delegācija**

**Latvijas delegācija ES Vispārējo lietu padomes 2016. gada 24.-25. jūlija neformālajā sanāksmē**

Delegācijas vadītājs: Edgars Rinkēvičs, ārlietu ministrs.

Delegācijas dalībnieki: Inga Skujiņa, Eiropas Savienības direkcijas direktore;

 Atis Lots, ārlietu ministra biroja vadītājs;

 Raitis Ādamsons, ES koordinācijas un politiku departamenta 2.sekretārs.

Iesniedzējs: ārlietu ministrs Edgars Rinkēvičs

Vīza: valsts sekretāra p.i. Māris Riekstiņš

14.07.2016. 08:29

1084

Rita Zālīte, 67016236

rita.zalite@mfa.gov.lv

1. Etiopija, Jordānija, Libāna, Mali, Nigēra, Nigērija, Senegāla. [↑](#footnote-ref-1)